बिहार : कांग्रेस में प्रचार को लेकर बेरुखी, बैठक में विधायक रहे नदारद; जमकर हुई नारेबाजी  
खुद अध्यक्ष मदन मोहन झा भी बैठक में मौजूद नहीं थे
विधायकों के रवैये पर नाराज नेताओं ने नारेबाजी की
बिहार कांग्रेस प्रभारी शक्ति सिंह गोहिल के सामने विरोध जताया
लोकसभा चुनाव (Loksabha Elections) से पहले बिहार कांग्रेस (Bihar Congress) को झटका लगा है. गुरुवार को कांग्रेस (Congress) चुनाव प्रचार अभियान समिति की पहली बैठक में ही पार्टी के विधायक नहीं पहुंचे. बैठक में 27 में से केवल तीन विधायक ही पहुंचे. इस मामले पर बैठक में पहुंचे कांग्रेस नेता नाराज हो गए और उन्होंने जमकर नारेबाजी की.   
कांग्रेस (Congress) के सभी विधायक चुनाव प्रचार कमेटी के सदस्य हैं. विधायकों के अलावा कांग्रेस के एमएलसी प्रेमचंद्र मिश्रा भी मीटिंग में नहीं पहुंचे. यहां तक कि खुद अध्यक्ष मदन मोहन झा भी बैठक में मौजूद नहीं थे.
मीटिंग में पहुंचे नेताओं ने बिहार कांग्रेस प्रभारी शक्ति सिंह गोहिल के सामने जमकर नारेबाज़ी की. प्रचार अभियान समिति के अध्यक्ष अखिलेश सिंह के खिलाफ भी कांग्रेसी कार्यकर्ताओं ने नाराजगी जताते हुए नारेबाजी की.



बताया जाता है कि नारेबाजी करने वालों में प्रमुख रूप से निखिल कुमार के समर्थक शामिल थे.